Man vas ná kaping in DurbanFoto: Marshall Security ŉ Man is in hegtenis geneem ná ŉ kaping Dinsdagmiddag in Riversideweg in Umgeni, Durban. Kyle van Reenen, woordvoerder van Marshall Security, het gesê veiligheidsbeamptes is kort ná 15:00 na ŉ vulstasie in Old Millweg ontbied toe ooggetuies gesien het hoe ŉ man in ŉ motor ŉ vuurwapen op die bestuurder rig. “Beamptes is dadelik ontplooi en verdere ondersoek het bepaal dat die man ŉ egpaar in Riversideweg in Umgenipark gekaap het,” het Van Reenen verduidelik. “Die man het die bestuurder van die motor glo gedwing om na die vulstasie te ry om geld uit die kitsbank te onttrek.” Die verdagte wou te voet vlug en is aangekeer deur beamptes van Marshall Security. “Hy het ŉ vuurwapen en patrone by hom gehad,” het Van Reenen gesê. Die man is in hegtenis geneem. Die polisie stel verder ondersoek in.